
	Παρουσίαση του βιβλίου

του Γιώργου Δ. Παναγιώτου
Μποτίλια στο πέλαγο

Κείμενα για την ποίηση του Γιώργου Σεφέρη
στο Σπίτι της Κύπρου

Πολλοί ήταν οι άνθρωποι των Γραμμάτων και οι φίλοι του Γιώργου Δ. Παναγιώτου που παρακολούθησαν την Τρίτη 20 Οκτωβρίου 2015, στο Σπίτι της Κύπρου, την παρουσίαση του βιβλίου του, Μποτίλια στο πέλαγο. Κείμενα για την ποίηση του Γιώργου Σεφέρη, που κυκλοφορεί από τις Εκδόσεις Κίχλη.

Τον συγγραφέα και τους εκλεκτούς φίλους του καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου η οποία προλογίζοντας το βιβλίο ανέφερε ότι ο Γιώργος Παναγιώτου συγκεντρώνει και παρουσιάζει δώδεκα κείμενα του που γράφηκαν τη δεκαετία 2002-2012, πολλά από αυτά αφιερωμένα σε παρόντες και απόντες φίλους, και αποτελούν προϊόν της μακρόχρονης και συστηματικής ενασχόλησής του με το έργο του Γιώργου Σεφέρη.

Για το βιβλίο μίλησαν ο βιβλιογράφος, ποιητής Δημήτρης Δασκαλόπουλος, ο φιλόλογος, κριτικός θεάτρου Κώστας Γεωργουσόπουλος και ο Ομότιμος Καθηγητής Πανεπιστημίου Αθηνών Μιχάλης Ζ. Κοπιδάκης.
Εστιάζοντας στη μέθοδο που ακολούθησε ο Γιώργος Παναγιώτου για να προσεγγίσει το μεγάλο έργο του Σεφέρη, ο κ. Γεωργουσόπουλος επεσήμανε ότι ο συγγραφέας, ξεκινώντας από το ποίημα προς τις πηγές, επιχείρησε να ανιχνεύσει τα ίχνη της προσωπικής ιστορίας του ποιητή, τα οποία κρύβονται, φροϋδικώ τω τρόπω, πίσω από τα ποιητικά σύμβολα και πίσω από το ποιητικό σώμα. Υπάρχει, όπως είπε χαρακτηριστικά, μια κρυπτικότητα την οποία μπορεί να αναγνώσει μόνο ο μυημένος. Αυτή η αποκάλυψη της μυητικής διαδικασίας στις μελέτες του Δημήτρη Παναγιώτου αποτελεί για τον κ. Γεωργουσόπουλο, μια πολύ ενδιαφέρουσα θεώρηση της σεφερικής ποίησης και για τον λόγο αυτό ευχαρίστησε τον συγγραφέα που του έδειξε έναν άλλον δρόμο να προσεγγίσει το ποιητικό γεγονός.
Ως προϊόν αγάπης, θαυμασμού και αφοσίωσης στο έργο του Γιώργου Σεφέρη, χαρακτήρισε το βιβλίο του Γιώργου Παναγιώτου ο κ. Δασκαλόπουλος, ο οποίος επεσήμανε ότι στα μελετήματα του βιβλίου από διαφορετική κάθε φορά άποψη και για διαφορετικά ποιήματα, ο συγγραφέας, στηριζόμενος στην ευρυμάθειά που διαθέτει γύρω από την κλασική γραμματεία, μα και την κλασική μουσική, εστιάζει συνήθως σε συγκεκριμένους στίχους, κάποτε με μικροσκοπική διάθεση, τονίζοντας και συνδέοντας τις αντιστοιχίες μεταξύ Σεφέρη, αρχαίων τραγικών και αρχαιοελληνικής γραμματείας γενικότερα, προσδίδοντας νέους συσχετισμούς.
Αναφερόμενος στον συγγραφέα ο κ. Κοπιδάκης σημείωσε ότι αν και δεν είναι νεοελληνιστής ούτε καν φιλόλογος, διαθέτει λαμπρή φιλολογική σκευή, την οποία συναρθρώνουν η πλατιά πολύγλωσση κοσμοπολίτικη παιδεία, … η εξοικείωση με τις μεθόδους και τεχνικές της φιλολογικής επιστήμης, ο ερευνητικός ζήλος και η άλογος εκείνη αίσθηση, όπως της ονόμασε ο Διονύσιος Αλικαρνασσεύς, που είναι απαραίτητη για την καταμάντευση της διάνοιας των ποιημάτων. Ως επιστέγασμα αυτών των αρετών και δεξιοτήτων, ο κ. Κοπιδάκης θεωρεί την βιωματική σχέση του συγγραφέα με το έργο του ποιητή, για να ολοκληρώσει την εισήγησή του αναλύοντας τον πλούτο της ερμηνευτικής προσφοράς των κειμένων του βιβλίου.
Κατά την αντιφώνηση του ο Γιώργος Παναγιώτου, αφού ευχαρίστησε τους εκλεκτούς ομιλητές, το ακροατήριο, το Σπίτι της Κύπρου και τις εκδόσεις Κίχλη, ανέφερε ότι στην ερμηνευτική προσέγγιση των ποιημάτων ακολούθησε τον τρόπο που υποδεικνύει ο αρχαίος συγγραφέας Λογγίνος, περιέγραψε, δηλαδή, τα προσωπικά συναισθήματα που του δημιουργήθηκαν διαβάζοντας αυτά τα ποιήματα.

